Weermagunie vra ook Zuma moet bedankArgieffoto “Volgens Sanwu se mening is dit veragtelik dat die president, as bevelvoerder van die nasionale weermag, juis daardie Grondwet wat die weermag versoek word om te handhaaf, verontagsaam,” het die unie in ŉ verklaring gesê. “Dit is net so aanstootlik dat die parlement, wat moet toesien dat die weermag die Grondwet handhaaf, die president gehelp en daartoe bygedra het dat die onwettige daad gepleeg word. Dit dui op die algehele uitverkoop van die waardes van ŉ grondwetlike demokrasie.” “Gegewe die hofuitspraak kan die president nie langer as bevoeg geag word om die bevelvoerder van die nasionale weermag te wees nie. Die parlementêre lede wat hom hardnekkig beskerm het in sy twyfelagtige optrede teenoor die Openbare Beskermer (OB) se bevindinge, kan ook nie meer bevoeg geag word om as lede van die parlement te dien nie.” Sanwu het verder in sy verklaring ŉ beroep gedoen dat Zuma van sy amp onthef word en dat die betrokke LP’s bedank. “Sanwu moedig alle lede van die samelewing, asook soldate, aan om in hul privaat hoedanigheid en tyd deel te neem aan enige wettige massaveldtogte wat eis dat Zuma sy amp moet neerlê,” het die unie gesê. Genl. Solly Shoke, die hoof van die nasionale weermag, het Sondag op Sanwu se verklaring gereageer en gesê die uitsprake in die verklaring is “kommerwekkend”. Volgens Shoke is Sanwu se verklaring gevaarlik en hits dit weermaglede aan, wat onwettig is. “Sanwu se verklaring word in ŉ baie ernstige lig beskou.”